Studies on artificial and extracellular matrix protein-rich surfaces as regulators of cell growth and differentiation
Loomade kõik rakud puutuvad oma elu jooksul kokku neid ümbritseva rakuvälise maatriksiga. See on rakkude poolt sekreteeritud vaheaine, mis peamiselt koosneb valkudest ja polüsahhariididest. Koes annab rakuväline maatriks rakkudele mehhaanilise toe ja võimaldab üles ehitada keerukaid organeid. Lisaks mõjutab rakuväline maatriks rakkude kasvu, migreerumist ja diferentseerumist, kuivõrd maatriksi komponentidelt lähtuvad neid protsesse toetavad signaalid. Ühed enimuuritud rakuvälise maatriksi valgud on kollageenid ja laminiinid. Käesolevas doktoritöös uuriti rakk-maatriks kontaktide mõju rakkude kasvule ja diferentseerumisele. Esmalt uuriti kuidas rakkude kasvupinna topograafilised omadused mõjutavad inimese naha fibroblastide kasvu. Kasvupinnasena kasutati ränil põhinevat materjali (n.ö tehisklaasi), mis andis võimaluse tekitada pindu, mis oli kaetud erineva suurusega ümarate struktuuridega. Nende struktuuride keskmine diameeter oli 200 nm, 500nm, 1 µm ja 10 µm. Selgus, et mida suuremad olid struktuurid (diameeter 500 nm, 1 µm ja 10 µm), seda aeglasem oli rakkude kasv ning sellega kaasnes rakkude nn „vananemine”. Meie teine uuring näitas, et želatiini ja glükoosi elektrospinnimise teel on võimalik tekitada kasvupindasid, mis sobivad inimese naha fibroblastide kasvatamiseks. Lisaks ilmnes, et sellised kasvupinnad tõstavad rakuvälise maatriksi valkude, laminiinide, ekspressiooni taset fibroblastides. Kolmandas uuringus käsitlesime laminiinide paiknemist ja sekreteerimist inimese trombotsüütidest. Vastupidiselt varemarvatule selgus, et laminiinid ei paikne trombotsüütide α-graanulites. Kui trombotsüüte aktiveeriti trombiiniga, siis väljusid laminiinid rakkudest mikrovesiikulite, mitte aga eksosoomide koosseisus. Doktoritöö neljandas uurimuses iseloomustati laminiinide ekspressiooni inimese embrüonaalsetes tüvirakkudes. Selgus, et retinoolhappega mõjutatud tüvirakkude varajase diferentseerumise käigus suureneb neis laminiini 511 hulk, aga laminiini 521 hulk väheneb. Lisaks leiti, et inimese embrüonaalsetes tüvirakkudes ekspresseerub lisaks varemkirjeldatule veel mitmeid teisi laminiinide isovorme. Veel enam, selgus, et mitmed erinevad laminiinide isovormid ekspresseeruvad ka sellistes inimese embrüonaalsetes tüvirakkudes, mis ei ole läinud diferentseerumise teele.
rakufüsioloogia, rakuvaheaine, rakud, kasv, raku diferentseerumine, fibroplastid, laminiin, koetehnoloogia, cell physiology, cells (biology), growth, cell differentiation, laminin
Networked Digital Library of Theses and Dissertations